Mestské zastupiteľstvo v Košiciach

Z á p i s n i c a
z XV. mimoriadneho rokovania Mestského zastupiteľstva v Košiciach
zo dňa 5.6.2008

Prítomní: podľa prezenčných listín

	Rokovanie mimoriadneho mestského zastupiteľstva otvoril a viedol primátor mesta Košice Ing. František Knapík, Zvolané bolo v súlade s § 20 ods.2 Rokovacieho poriadku mestského zastupiteľstva v Košiciach.
	V rokovacej sále bolo v úvode rokovania 29 poslancov, čo je nadpolovičná väčšina a mestské zastupiteľstvo bolo uznášania schopné.

––-     ––-     ––-

K programu rokovania

p. Knapík, primátor mesta Košice - Program rokovania bol v súlade s § 20 ods. 2 
rokovacieho poriadku predložený v pozvánke a vzhľadom na to, že sa jedná o mimoriadne rokovanie, nedá sa dopĺňať. Vyzval prítomných, aby ho hlasovaním potvrdili.

Hlasovanie č. 1: za 36, proti -, zdržal sa -.

p. Knapík, primátor mesta Košice – Konštatoval, že program bol schválený.

––-     ––-     ––-

Overovatelia zápisnice:
Bc. Eva Kijevská
Ing. Stanislav Kočiš

-----     -----     -----

Návrhová komisia:
			NEKA			JUDr. Cyril Betuš
			KDH				Ing. Marián Dittrich
			SDKÚ, DS			MUDr. Ján Sekáč

Hlasovanie č. 2: za 35 + 1 (Adamkovič), proti 1, zdržal sa -.

p. Knapík, primátor mesta Košice – Konštatoval, že návrhová komisia bola schválená.
-----     -----     -----
1. Zmeny a doplnky ÚPN HSA Košice, lokalita Krásna nad Hornádom
    – Východné mesto

p. Knapík, primátor mesta Košice – Materiál súvisí s dlhodobými zámermi rozvoja 
mesta, konkrétne v lokalite Krásna nad Hornádom – Východné mesto.  Materiál prešiel pripomienkovým konaním a analýzou, ktorá v súvislosti so štandardnou prípravou je potrebná. Rokovanie je z iniciatívy mestskej časti Košice – Krásna, nakoľko je tu dôležité časové hľadisko, aby sa tieto zámery mohli realizovať, aby tieto zmeny a doplnky nadobudli právoplatnosť. 

p. Drahovský, hlavný architekt mesta Košice – Tieto zmeny a doplnky ÚPN HSA
lokalita Krásna boli pripravené na základe iniciatívy MČ Košice – Krásna na základe investičného zámeru pre individuálnu bytovú výstavbu. Iniciovali súťaž medzi tromi investormi na spracovanie celého územia v rozlohe vyše 800 hektárov, aby vedeli definovať kompozičné osi a princípy zástavby v tejto časti. 
Po vyhodnotení víťazný ateliér dopracoval lokalitu a zároveň aj zmeny a doplnky, ktoré potom prešli obvyklým legislatívnym procesom, boli oznámené, vyvesené a technické pripomienky boli prerokované na ÚHA. Pripomienky z verejného prerokovania v Krásnej boli prehodnotené, bolo na ne odpovedané s informáciou, ktoré budú akceptované a ktoré nie.
Po tomto procese dostali aj hlavné stanovisko Krajského stavebného úradu, ktorý súhlasí s predloženými zmenami a doplnkami hospodársko-sídelnej aglomerácie.
Z obsahového procesu lokalita Krásna je obmedzená rýchlostnými komunikáciami R2 a R4, no pri spolupráci s KSK sa im podarilo zadefinovať aj ich definitívne trasovanie, ktoré pôjde po východnom okraji Košíc. Úspešné bolo aj jednanie s Národnou diaľničnou spoločnosťou o možnosti ďalšieho napojenia Košíc na obchvatové komunikácie. Z druhej strany je táto lokalita tangovaná Heringešom a prírodným masívom, ktorý predpokladá veľmi dobré perspektívne využitie aj pre rekreačné účely Košíc. 
Časť, ktorá sa teraz schvaľuje je spodná južná časť celého komplexu, kde by mohlo žiť 50 tisíc obyvateľov. Zatiaľ chcú tento rozvoj rozvinúť len do určitej veľkosti, ale nie je to zablokovanie ďalšieho rozvoja, ktorý je naznačený v perspektívnom smere.

V rozprave vystúpili:

p. Kočiš, poslanec MZ – Zaujímal ho dôvod zvolania mimoriadneho rokovania. Bolo 
to  na základe iniciatívy poslancov, alebo to bolo rozhodnutie primátora? Prečo to nemohlo počkať do 26.6.2008, kedy bude riadne rokovanie MZ? Podľa jeho vedomosti je to prvý krát, kedy sa mestské zastupiteľstvo schádza k zmene územného plánu. Dúfa, že to nebude pravidlo, lebo potom promptnosť treba zachovať aj v iných veciach. Prečo také náhlenie? Nesúvisí táto zmena aj s pripravovanou zmenou na spoplatnenie vyňatej pôdy z poľnohospodárskeho pôdneho fondu? Dúfa, že nemá pravdu, lebo mu to pripadá, ako keby sa išlo niekomu niečo naháňať.
p. Halenár, poslanec MZ – Najprv niečo k forme návrhu. Opäť je tu návrh na 
uznesenie, ktorý nereaguje na požiadavky poslancov, aby predkladaná zmena VZN bola predložená spolu s celým VZN a zmeny v ňom  boli vyznačené, aby chápali ten text bez toho, aby museli skákať z jedného dokumentu do druhého. Nevie, akým spôsobom treba žiadať o takúto logickú a samozrejmú vec. 
Druhá vec je, že možno predkladateľ nečíta tie dokumenty a možno ho to ani veľmi netrápi, keď musí skákať z dokumentu do dokumentu, alebo má na to dosť času.
Pristúpil k otázkam. Pozrel si to uznesenie MZ č. 381 z marca 2008, kde územie, o ktorom sa teraz rokuje, aspoň predpokladá, že je to to isté, bolo zmenené na záhradkársku lokalitu. V tom bol zmysel rozhodnutia. V čom je zmysel tejto predloženej zmeny?
Aká veľká časť pozemkov podliehajúca zmene územného plánu patrí mestu a aká súkromným vlastníkom?
Vyústenie lokality pre 50 tisíc ľudí na Slaneckú cestu – v akom štádiu riešenia je rozširovanie Slaneckej cesty?
Prečo sa mení VZN mesta č. 39 so zmenou územného plánu podľa  uznesenia MZ č. 381, ktoré hovorí  o využití územia ako záhradkárskej oblasti? Aký  súvis má s tým neustále spomínaná výstavba bytov a domov?
Prečo je treba navrhnuté uznesenie prijať mimoriadne podľa § 20 ods. 2? Čo je na tom také závažné, lebo § 20 ods. 2 znie: „Na prerokovanie závažných úloh, ktoré nemôžu byť prerokované v riadnych termínoch... atď.“

p. Jenčová, poslankyňa MZ – Okrem toho, čo hovorili kolegovia pred ňou, skutočne
aspoň ona sa o mimoriadnom rokovaní dozvedela sprostredkovane, pretože nevie, koľkí z poslancov si dennodenne otvárajú poslaneckú mailovú poštu.
K prerokovanej zmene územného plánu, povedal to už aj p. Halenár – Jazero je 26 tisícové sídlisko, kde sa pol hodiny nedá z neho vyjsť. Teraz sa pripravuje výstavba 50 tisícového sídliska a Slanecká cesta sa opomenula. Aj hlavný architekt povedal, že sa podarilo jednať s diaľničnou spoločnosťou. Nevie, ako má brať túto vetu, lebo keď si s niekým dohodne stretnutie, zúčastní sa ho a prebehne jednanie, tak sa jej podarilo jednať. Zaujíma ju výsledok tohto jednania. Pre informáciu, pre rok 2008 je na Slaneckú cestu v rozpočte nič a neverí, že v ďalšom roku niečo bude. Zo strany mestskej časti Nad jazerom podpora územného plánu nebude, lebo nie je doriešená Slanecká cesta. Je za výstavbu, ľudia musia niekde bývať, no táto výstavba dopravu po Slaneckej ceste ešte zhorší, preto v tejto chvíli nemôže súhlasiť s navrhovanou zmenou. 

p. Knapík, primátor mesta Košice – Uzavrel rozpravu. Zodpovedal na otázky 
poslancov Kočiša a Halenára. Nikomu sa kšeft nenachádza. Požiadavka na prerokovanie v tomto termíne bola zo strany mestskej časti. Veci sú rozpracované a pripravené, aby tento zámer na Hore II mohol byť realizovaný, teda to, čo je súčasťou bodu 2. Pre investorov sú termíny dosť dôležité a čas drahý. Starosta mestskej časti Krásna požiadal o prerokovanie tejto zmeny pred riadnym termínom rokovania mestského zastupiteľstva a on tejto žiadosti vyhovel. Dal slovo p. Drahovskému, aby odpovedal na odborné otázky .
p. Drahovský, hlavný architekt mesta Košice – Slanecká cesta, tak isto ako 
navrhovaný projekt je v štádiu riešenia. V územnom pláne mesta je riešená ako štvorprúdová. Zrealizovaný je už aj krátky úsek a navrhované územie je tiež riešené iba perspektívne a časové horizonty budú zosúladené. No využitie územia sa musí zadefinovať už dopredu, aby sa mohli pripravovať aj investície na technickú infraštruktúru.
S diaľničnou spoločnosťou sa podarilo dojednať skoro definitívne trasovanie R4 a R2. Malo rádovo vyšší charakter a zúčastnilo sa ho mesto i štátne orgány, aby sa vedel zadefinovať rozvoj územia. Povedal tiež, že sa podarilo jednať o ďalšom napojení R2 a R4 na komunikáciu ponad Slaneckú cestu a ponad privádzač pri Opátskom na obchvat až k Rybe. Je veľmi perspektívne, že tento obchvat, ktorý je stále kreslený v územnom pláne mesta Košice...(komentár pri mape - nezrozumiteľný záznam).

p. Kažimír, starosta MČ Košice – Krásna – Povedal to jednoduchšie. Celá zmena 
územného plánu, ktorá sa týka Východného mesta bola vyvolaná záujmom zmeniť územný plán zóny, resp. rozšíriť a pripraviť stavebné územie pre 300 parciel. Podmienkou ÚHA bolo to, aby sa riešilo komplexne celé územie Východného mesta pre 50 tisíc obyvateľov. Všetci zainteresovaní, vrátane ÚHA, si uvedomujú, že 50 tisíc obyvateľov cez Slaneckú cestu v dnešných podmienkach chodiť nebude a toto územie je podmienené výstavbou rýchlostných komunikácií R2, R4, obchvatom a rozšírením Slaneckej cesty. Bez týchto dopravných koridorov toto územie nemôže ísť.
Čo sa týka pripomienok poslanca Kočiša k zvolaniu mimoriadneho zastupiteľstva povedal, že ak mesto je liknavé, všetko tu dlho trvá a investori odchádzajú, tak je kritizované spolu s vedením mesta. Mestská časť je pružná, územie je zazmluvnené a čaká sa len na schválenie územného plánu, aby sa mohla rozbehnúť výstavba inžinierskych sietí ešte v tomto roku. Vylúčil podozrenia, že ide o nejaký kšeft. O pripravovaných poplatkoch za vyňatie z poľnohospodárskeho pôdneho fondu – nevie, či sa budú týkať tohto územia, ale to nie je dôvodom. Podľa jeho informácií sa tohto územia týkať nebudú a ak aj áno, tak budú ich platiť stavebníci a nie investor.
Zároveň poďakoval kolegom poslancom, že prišli na toto mimoriadne rokovanie mestského zastupiteľstva a že chcú ukázať, že mesto Košice vie aj pružne reagovať na potreby investorov.

p. Knapík, primátor mesta Košice – K problému so Slaneckou cestou – pre tých, ktorí 
sú dotknutí a to obyvatelia a poslanci v mestskom zastupiteľstve – ak sa začne napĺňať materiál, o ktorom sa hovorí, vytvára to zároveň predpoklad, aby cez územno-plánovaciu dokumentáciu a potom aj cez realizáciu tohto projektu bol vyvinutý väčší tlak na riešenie problému Slaneckej cesty, lebo to bude spolu súvisieť. Takú požiadavku budú mať aj investori a budúci obyvatelia tejto lokality, aby zámer nebol blokáciou, ale aby dopravná sieť bola priepustná a funkčná.

p. Halenár, poslanec MZ – Faktická poznámka. Nebolo zodpovedané na jeho otázky. 
	Zopakoval ich. 
Prezrel si uznesenie MZ č. 381 z marca, kde sa územie, o ktorom sa rokuje aj dnes, zmenilo na záhradkársku lokalitu. V čom spočíva zmysel dnešnej zmeny? Nerozumie tomu. V dôvodovej správe nie je o zmysle zmeny nič napísané.
Aká veľká časť pozemkov podliehajúca zmene územného plánu patrí mestu a aká súkromným vlastníkom?
V akom štádiu riešenia je rozširovanie Slaneckej cesty? Poprosil primátora mesta, že keď sa ide robiť taký veľký projekt, aby bolo jasné, že keď sa chce začať kopať na jeseň, tak kedy bude dokončený, to znamená, že aj tie cesty R2 a R4, o ktorých prvý krát počuje, kedy budú hotové a nakoľko odľahčia Slaneckú cestu. Aspoň on tieto informácie potrebuje. Čuduje sa, že ich netreba primátorovi mesta, že čaká na väčší tlak.  Dnes nie je dostatočný tlak od ľudí z Jazera? Naozaj treba iniciovať nejakú akciu, aby cudzí povedali, čo si myslia o doprave?

p. Kočiš, poslanec MZ – Faktická poznámka. Nechce spochybňovať snahu a úsilie 
pána starostu Kažímíra, to vôbec nie, práve naopak, cení si jeho aktivity a snahy o rozvoj tejto mestskej časti a mesta ako takého, len ho napadla v súvislosti s otázkou taká úvaha, preto sa aj spýtal, že prečo práve to a iné nie. 
Je totiž pripravovaná aj zmena územného plánu sídliska KVP, Myslavy a táto nebude predložená ani na riadnom zastupiteľstve a tiež sa na ňu čaká, tiež sú tam netrpezliví investori. Tak prečo niekde áno, niekde nie, niekde riadne a niekde mimoriadne. Len to, nič iné.

p. Knapík, primátor mesta Košice – Vyzval p. Drahovského, aby odpovedal na 
problém so záhradkárskymi lokalitami, lebo on v tom momente nevie na túto otázku reagovať. 

p. Dranovský, hlavný architekt mesta Košice - Táto lokalita nesúvisí s prijatým  
uznesením. Nejedná sa o záhradkársku lokalitu. Toľko na prvú otázku 
p. Halenára. Zmysel tejto zmeny je naozaj v koncepčnom zaregulovaní celého územia. Stále hovorí o smernom územnom pláne celých Košíc o hospodársko- sídelnej aglomerácii Košice. 
K otázke koľko plochy patrí mestu a koľko iným osobám – také majetkové vyhodnotenie nie je predmetom tohto dokumentu a to aj z dôvodu, že v súčasnosti sa na veľkej časti daného územia robí usporiadanie vlastníckych vzťahov, preklopenie z parciel E do parciel C a celé toto územie ešte stále nie je na katastrálnom úrade otvorené. Predvčerom mali jednanie s riaditeľkou katastra a dostanú údaje pre to, aby mohli ďalej pokračovať v novom územnom pláne. Zatiaľ toto vyhodnotenie nie je možné urobiť.
Ku komunikáciám R2, R4 – V miestnosti visí pôvodný územný plán HSA, kde je  trasovanie R2 a R4 v niekoľkých variantoch. Vedľa v pravo je už zakreslený definitívny variant. Aj v súčasnom územnom pláne HSA je trasovanie v čiarkovanom perspektívnom rozmere.

p. Drábik, poslanec MZ – Do rozpravy sa prihlásil neskôr, ale išlo mu o to, či štátne 
orgány už uzatvorili presnú trasu, alebo či tento krok pomôže tomu, aby sa trasa R2 a R4 definitívne uzavrela. Čiastočne mu už bolo na to odpovedané.

p. Drahovský, hlavný architekt mesta Košice – Štátne orgány práve uzatvárali túto 
trasu, keď to prejednávali a išlo o vzájomné potvrdenie. O ďalších trasách, ako je aj napojenie priemyselného parku, sú ďalšie jednania.

p. Halenár, poslanec MZ – Našiel si bod 10 z februárového rokovania MZ. 
V dôvodovej správe k zmene územného plánu Krásna - Východ sa píše: Z prerokovaných zmien a doplnkov vyplynula potreba zmeny dopravného riešenia ... atď do lokality Vyšné Opátske. Lokalita Opátske – záhrady sa nachádza v záhradkarskej lokalite Vyšné Opátske Východ. Mení sa funkcia plošná stromová vegetácia s podrastom (reálny stav je neudržiavaná plocha s náletovými drevinami) na funkciu záhrady a záhradkárske lokality, čo je právny stav v zmysle katastra. Lokalita Krásna – Východ je územie vo východnej časti zastavaného územia, ktoré je určené pre funkciu nízkopodlažnej obytnej zástavby rozšírenej o časť ornej pôdy. Čo sa potom v tom februári schvaľovalo? Môže dostať vysvetlenie?

p. Knapík, primátor mesta Košice – V tejto chvíli nevie na to zodpovedať. Preverí to.
Ak má p. Halenár pocit, že je to to isté, no neverí, že v priebehu troch mesiacov by sa schvaľovalo niečo, čo je úplne identické. Tento zámer je dlhodobý a bol posudzovaný, vyjadrovali sa k nemu všetci zodpovední, všetky inštitúcie, takže si nemyslí, žeby sa jednalo o identické územie. 

p. Drahovský, hlavný architekt mesta Košice – Na mape ukázal územie, ktoré sa 
schvaľovalo vo februári a netýka sa to predkladaného územia.

p. Knapík, primátor mesta Košice – Komplexný materiál je na ÚHA. Poslanec Halenár 
a ďalší poslanci, ktorí majú o veci hlbší záujem, si ho môžu preštudovať. Informácia hlavného architekta, že sa nejedná o identické územie je relevantný údaj. V prípade pochybností sa to môže preveriť.

 p. Drahovský, hlavný architekt mesta Košice – V celom pláne hospodársko-sídelnej 
aglomerácie je to vyznačené. Je tam lokalita Záhrady, je tam vyznačené perspektívne trasovanie, ktoré je napojené na R2 a R4, prechádza ďalej cez diaľničný privádzač Nad jazero a smeruje na vnútorný okruh k lokalite Východ v Krásnej. Sú to totožné názvy, lebo celá oblasť sa volá Východné mesto  a je to niečo celkom iné. V materiáli je presne vyznačené riešené územie.

p. Knapík, primátor mesta Košice – Odovzdal slovo návrhovej komisii.

p. Betuš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky územného plánu hospodársko-sídelnej aglomerácie Košice v lokalite Krásna – Východné mesto v zmysle spracovaných grafických príloh,
2. doplnok ku všeobecne záväznému nariadeniu mesta Košice č. 39/1998, ktorým sa vyhlasuje záväzná časť územného plánu hospodársko-sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu hospodársko-sídelnej aglomerácie Košice na Útvare hlavného architekta mesta Košice, na Miestnom úrade mestskej časti Košice – Krásna, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 3: za 33, proti 1, zdržali sa 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

2. Zmeny a doplnky ÚPN Z Krásna nad Hornádom lokalita Na hore II.

p. Knapík, primátor mesta Košice -  Materiál súvisí s predchádzajúcou zmenou, len 
v podrobnej časti rieši a upravuje lokalitu Na hore II.
Nakoľko sa do rozpravy nikto neprihlásil, odovzdal slovo návrhovej komisii.

p. Betuš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky územného plánu zóny Krásna Na hore II. v zmysle spracovaných grafických príloh,
2. doplnok ku všeobecne záväznému nariadeniu mesta Košice č. 50/1998, ktorým sa vyhlasuje záväzná časť územného plánu zóny Krásna nad Hornádom.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu zóny  Krásna na Útvare hlavného architekta mesta Košice, na Miestnom úrade mestskej časti Košice – Krásna, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 4: za 36, proti 2, zdržal sa -.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

	Program XV. mimoriadneho rokovania mestského zastupiteľstva sa vyčerpal. Rokovanie mestskej rady je plánované na 17.7.2008 a na riadnom XVI. rokovaní mestského zastupiteľstva sa zídu 26.6.2008. Ing. František Knapík, primátor mesta Košice poďakoval prítomným za účasť vyhlásil XV. mimoriadne rokovanie mestského zastupiteľstva v Košiciach za ukončené.

RNDr. Milan Sabol 				           	Ing. František Knapík 
riaditeľ Magistrátu mesta Košice					primátor mesta Košice

Zápisnica vyhotovená: 16.6.2008
Za správnosť: Mária Lapšanská

Overovatelia zápisnice:

Bc. Eva Kijevská		………………………	Podpísala dňa: 26.6.2008

Ing. Stanislav Kočiš		………………………	Podpísal dňa:   26.6.2008
Obsah:

1	Úvod – k programu rokovania
2	Zmeny a doplnky ÚPN HSA Košice, lokalita Krásna nad Hornádom
    	– Východné mesto
7 	Zmeny a doplnky ÚPN Z Krásna nad Hornádom lokalita Na hore II.
8	Záver